b'\n_START_ARTICLE_\nLojzka Bratu\xc5\xbe\n_START_SECTION_\n\xc5\xbdivljenje\n_START_PARAGRAPH_\nLojzka Bratu\xc5\xbe se je rodila v Gorici skladatelju in pedago\xc5\xa1kemu delavcu Lojzetu Bratu\xc5\xbeu ter u\xc4\x8diteljici in pesnici Ljubki \xc5\xa0orli. Njeno otro\xc5\xa1tvo je bilo zaznamovano s fa\xc5\xa1isti\xc4\x8dnim nasiljem, katerega \xc5\xbertev je med prvimi postal njen o\xc4\x8de. Osnovno \xc5\xa1olo in klasi\xc4\x8dni licej je kon\xc4\x8dala v Gorici, potem pa na filozofski fakulteti v Trstu do\xc5\xa1tudirala literarne vede ter 1967 iz njih tudi doktorirala. Pou\xc4\x8devala je na gori\xc5\xa1kih srednjih \xc5\xa1olah s slovenskim u\xc4\x8dnim jezikom, od leta 1975 do upokojitve pa je bila redno nastavljena na Fakulteti za tuje jezike in knji\xc5\xbeevnosti na videmski univerzi, kjer je pou\xc4\x8devala slovensko knji\xc5\xbeevnost.\n_START_SECTION_\nDelo\n_START_PARAGRAPH_\nMed delovanjem na univerzi v Vidmu je preu\xc4\x8devala slovenske pesnike in pripovednike druge polovice 19. stoletja (Simon Gregor\xc4\x8di\xc4\x8d), gori\xc5\xa1ke literate ter cerkvene dostojanstvenike in njihovo mesto v zgodovini slovenske knji\xc5\xbeevnosti in kulture. Posebej so pomembne njene \xc5\xa1tudije o pridigah in neobjavljenih pismih prvega gori\xc5\xa1kega nad\xc5\xa1kofa Karla Mihaela Attemsa. Ukvarjala se je z leksikografijo in slovaropisjem. _NEWLINE_Italijanski prostor seznanja s slovenskim jezikom, literaturo in kulturo na razli\xc4\x8dnih kulturnih prireditvah, simpozijih in znanstvenih sestankih, te\xc4\x8dajih sloven\xc5\xa1\xc4\x8dine za u\xc4\x8ditelje in sre\xc4\x8danjih predstavnikov obeh narodov. Zelo je aktivna pri Slavisti\xc4\x8dnem dru\xc5\xa1tvu Trst-Gorica-Videm (zadnja leta je v njegovem vodstvu) ter v razli\xc4\x8dnih kulturnih dru\xc5\xa1tvih in cerkvenih organizacijah zamejskih Slovencev, npr. v Zdru\xc5\xbeenju cerkvenih pevskih zborov na Gori\xc5\xa1kem._NEWLINE_Uredila in izdala je ve\xc4\x8d antologij in zbornikov: Gorica v slovenski knji\xc5\xbeevnosti, ki je iz\xc5\xa1el tudi v italijan\xc5\xa1\xc4\x8dini, Iz primorske kulturne dedi\xc5\xa1\xc4\x8dine, Rebulov, Pahorjev zbornik._NEWLINE_Za svoje delo je prejela ve\xc4\x8d priznanj: \xc4\x8dastno \xc4\x8dlanstvo Slavisti\xc4\x8dnega dru\xc5\xa1tva Slovenije (1998), Pro Ecclesia et Pontifice, red za zasluge pri uveljavljanju, razvijanju in \xc5\xa1irjenju slovenske kulture in jezika v Italiji ter znanstveno-strokovno delo (2004), naziv commendatore (2007).'